|  |
| --- |
| **Kőszegi Közös Önkormányzati Hivatal**  **Igazgatási Osztály**  **9730 Kőszeg, Jurisics tér 8.** |

|  |  |  |  |
| --- | --- | --- | --- |
| **Ügyiratszám:**  **Ügyintéző:**  **Telefon:** | **K/224-2/2023.** | **Tárgy:** | Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága Jegyzőkönyve |

**Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága**

**J E G Y Z Ő K Ö N Y V**

Készült **2023 március 22-én 9:30 órai kezdettel** a Kulturális, Oktatási, Szociális, Egészségügyi és Sport Bizottság **nyílt** üléséről.

**Jelen vannak:**

* Fekete-Pataki Editbizottsági elnök, Csiki István, Gelencsér Attila, Velkyné Ball Andrea, Keszei Balázs és Dr. Koczor Gábor,
* Básthy Béla polgármester,
* Dr. Zalán Gábor jegyző,
* Dr. Nagy Edina aljegyző,
* Dr. Dömötör Ramóna mb. igazgatási osztályvezető,
* Guttmann Ferencné intézményvezető,
* Eső Attila igazgató,
* Gregorich Szilvia jegyzőkönyvvezető.

**Fekete-Pataki Edit** bizottsági elnök köszönti a megjelenteket. Elmondja, hogy Molnár Zoltán igazoltan távol van. **Fekete-Pataki Edit** bizottsági elnök megállapítja, hogy a bizottság **6 fővel határozatképes.**

**Fekete-Pataki Edit** bizottsági elnök egy napirendi ponttal kibővíti a napirendet. Kéri az önkormányzati bérlakások cseréjével kapcsolatos döntések meghozatala című napirendi pont felvételét, és annak megtárgyalását zárt ülés keretében.

**Fekete-Pataki Edit** szavazásra bocsátja a módosított napirendet, amit a bizottság egyhangúlag **6 igen** szavazattal elfogad.

**N A P I R E N D:**

**Nyílt ülés keretében:**

1. A Kőszegi Városüzemeltető és Kommunális Szolgáltató Nonprofit Kft. beszámolója az önkormányzati bérlakások ellenőrzéséről

Előterjesztő: Eső Attila igazgató

**Nyílt ülés keretében:**

1. Gyermekorvos alkalmazásával kapcsolatos önkormányzati döntések

Előterjesztő: Básthy Béla polgármester

1. Beszámoló a közétkeztetés minőségellenőrzéséről

Előadó a polgármester nevében: Dr. Dömötör Ramóna mb. igazgatási osztályvezető

1. Helyiséghasználati megállapodás módosítása Kőszeg, 1991 hrsz.-ú ingatlanon (Kiss János u. 31.) található főzőkonyhára vonatkozóan

Előadó a polgármester nevében: Dr. Dömötör Ramóna mb. igazgatási osztályvezető

1. A Bersek József Általános Iskola intézményátszervezésével kapcsolatos vélemény kialakítása

Előadó a polgármester nevében: Dr. Dömötör Ramóna mb. igazgatási osztályvezető

1. A Jurisich Miklós Gimnázium és Kollégium intézményátszervezésével kapcsolatos vélemény kialakítása

Előadó a polgármester nevében: Dr. Dömötör Ramóna mb. igazgatási osztályvezető

**Zárt ülés keretében:**

1. Önkormányzati bérlakások cseréjével kapcsolatos döntések meghozatala

Előterjesztő: Básthy Béla polgármester

1. **napirendi pont**

**A Kőszegi Városüzemeltető és Kommunális Szolgáltató Nonprofit Kft. beszámolója az önkormányzati bérlakások ellenőrzéséről**

**Előterjesztő: Eső Attila igazgató**

**Eső Attila** ismerteti az előterjesztést. Az előterjesztést nem egészíti ki, azonban elmondja, hogy a kérdésekre szívesen válaszol. Megköszöni a figyelmet.

**Fekete-Pataki Edit** megköszöni a beszámolót. Hozzáteszi, hogy elégedettebb az idei év beszámolójával, mint a korábbiakkal.

**Gelencsér Attila** elmondja, hogy a korábbi években előfordult olyan lakás, amelynek bérleti díja rendszeresen fizetve volt, azonban életvitelszerűen nem biztos, hogy lakták. Megkérdezi, hogy jelenleg előfordulhat-e ilyen eset, mivel, ha igen más elől, veszi el a helyet.

**Eső Attila** elmondja, hogy tudomása szerint nincs ilyen.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**27/2023. (III.22.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága a Kőszegi Városüzemeltető és Kommunális Szolgáltató Nonprofit Kft. önkormányzati bérlakások ellenőrzéséről szóló beszámolóját elfogadja.

A bizottság nyílt ülés keretében az 1. napirendi pontot megtárgyalta.

Guttmann Ferencné és Eső Attila 9:35-kor elhagyja a termet.

**Az ülés zárt ülés keretében folytatódik 9:35-kor.**

**Zárt ülés keretében megtárgyalásra kerül az önkormányzati bérlakások cseréjével kapcsolatos döntések meghozatala című napirend, mely a zárt ülésről szóló jegyzőkönyvben került rögzítésre.** Ezt követően Fekete-Pataki Edit bizottsági elnök 10.05 órától nyílt ülés keretében folytatja tovább az ülést.

Guttmann Ferencné 10.05 órakor visszaérkezik a terembe.

1. **napirendi pont**

**Gyermekorvos alkalmazásával kapcsolatos önkormányzati döntések**

**Előterjesztő: Básthy Béla polgármester**

**Básthy Béla** röviden ismerteti az előterjesztést. Kiemeli, hogy a gyermekorvos mihamarabbi munkakezdésének ügyintézése során kiderült, hogy szükséges az említett határozatok pontosítása, mert a doktor úr még praxisjoggal, illetve engedéllyel rendelkezik a berettyóújfalui körzetében. Ennek eladására 6 hónap áll a rendelkezésére. Amíg a praxisjog értékesítésre nem kerül, addig nem szerezhet praxisengedélyt Kőszeg 1. számú gyermekkörzetében. Emiatt mindkét kőszegi körzetben helyettesítés útján tudja ellátni a házi gyermekorvosi feladatokat. A szerződésben rögzítettek szerint a doktor úrnak 2023. október 31-ig meg kell szereznie a praxisengedélyt Kőszeg 1. számú gyermekorvosi körzetére. Így a jövőben előreláthatólag egy feladat-ellátási előszerződés, végül egy feladat-ellátási szerződés megkötésére lesz szükség.

**Dr. Zalán Gábor** elmondja, hogy a berettyóújfalui kollégával beszélt, aki azt a tájékoztatást adta, nagyon szeretnék tárgyalni az ügyet a március végi testületi ülésen. Berettyóújfaluban találtak helyettesítő orvost. Szeretnék, ha berettyóújfalui praxis mihamarabb rendeződne. Előre láthatóan május elejéig vélhetően rendeződni fog ez a helyzet.

**Dr. Dömötör Ramóna** kiegészíti az előterjesztést, hogy az I. számú körzettel kapcsolatban korábbi szerződés helyett egy helyettesítési szerződés kerül most megkötésre. A szerződés tartalmi része változatlan marad, ugyanazokat a kötelezettségeket teljesíti a doktor úr most is és a jövőben is. Annyiért fogja ellátni, amennyiért az eredeti szerződésben rögzítésre került, az óraszám is marad a 20 és 10 óra. A jogszabályi kötelezettségnek kell megfelelni ezért szükséges a helyettesítési szerződés, valamint, hogy a működési engedély is rendben legyen. A jövőre vonatkozóan, amikor a doktor úr praxis engedélyt fog szerezni, Berettyóújfaluban lezárja a dolgait, akkor az Önkormányzatnak egy előszerződést kell kötnie, neki azt be kell nyújtani az engedélyéhez és utána lesz a végleges szerződés. Emiatt a jövőben biztos lesznek ilyen jellegű előterjesztések.

**Básthy Béla** hozzáfűzi, hogy teljes értékű munkát fog végezni a doktor úr.

**Csiki István** érdeklődik, hogy a II. számú körzetre van-e jelentkező.

**Dr. Dömötör Ramóna** elmondja, hogy van egy hölgy, akivel tartják a kapcsolatot. A II. számú körzet azóta is hirdetve van. Ez a hölgy novemberben szakvizsgát fog tenni, amennyiben nem találnak, orvost őt nyugodtan kereshetik. Helyettesítést vállalhatott volna mentorral, de egyelőre ettől most visszalépett.

**Dr. Zalán Gábor** elmondja, hogy az elején fixen mondta, hogy eljönne, már a mentorok keresése is megtörtént, de egyelőre most azt mondta, hogy inkább várna.

**Velkyné Ball Andrea** érdeklődik, hogy a doktor úr biztos itt marad? Határozatlan időre írják alá a szerződést?

**Dr. Zalán Gábor** elmondja, hogy 6 hónap áll rendelkezésére a doktor úrnak a praxisjog értékesítésére. Amennyiben nem sikerül értékesítenie, visszaszáll az Önkormányzatra. A 6 hónap most ehhez kötődik. Praxisengedély iránti kérelmet, hiába van az Önkormányzatnak saját alkalmazású orvosa, azt az Önkormányzat nem nyújthatja be, csak az orvos kezdeményezheti.

**Fekete-Pataki Edit** elmondja, hogy a honlapon az információk, pályázatok alatt még mindig a két gyermekorvosi praxis hirdetése látható, kéri ennek módosítását. Emellett kéri, hogy a körzetek legyenek feltüntetve, legyen az gyermekorvosi körzet, felnőttorvosi vagy akár fogorvosi körzet arra az esetre, hogy a betelepült lakosok információhoz jussanak.

**Dr. Dömötör Ramóna** megerősíti, hogy folyamatban van.

**Dr. Koczor Gábor** nagyon örül, hogy sikerült orvost találni és bízik abban, hogy hosszú távon megoldja a problémákat. Örül annak is, hogy a doktor úr is szolgálati jogviszonyban fog elhelyezkedni, mely lehet az Önkormányzat szempontjából egy nagy felelősség és sok pénzzel is jár. Úgy gondolja, hogy az orvosoknak ez biztonságosabb és kiszámíthatóbb munkakörülményeket teremt. Elsősorban jómaga sem vállalkozó, hanem alkalmazott orvos. Problémát okozna számára, hogy üzletileg és gazdaságilag, hogy tudná rendezni a vállalkozását, ha abban működne. Kiemeli, hogy van ugyan vállalkozása most is, mivel bizonyos dolgokat csak azon keresztül lehet csinálni, azonban jól érzi magát így, hogy állami alkalmazott. Hozzáfűzi, hogy jobb volt, amikor közalkalmazotti formában csinálta, az új egészségügyi szolgálati jogviszony tartalmaz olyan elemeket, amelyeket nem érez biztonságosnak, ezeket röviden kifejti.

Legvégén elmondja, hogy a doktor úr ugyan elvállalta a II. körzet helyettesítését, azonban a szerződésben nem látja, hogy ki fogja helyettesíteni a doktor urat abban az esetben, ha hirtelen probléma adódik, lebetegszik.

**Dr. Dömötör Ramóna** elmondja, hogy vannak próbálkozások ennek megoldására, azonban eddig sikertelen volt. A szombathelyi 14 gyermekorvosok közül kilenccel beszélt és nem találtak helyettesítő orvost, egyikük sem vállalta egyelőre sajnos.

**Dr. Zalán Gábor** elmondja, hogy az ÁNTSZ ki fogja adni a működési engedélyt, de hiánypótlásban ki fogja írni a helyettesítési szerződés hiányát. Olyanra kaptak ígéretet korábbi helyettes doktortól, hogy ha nyáron Dr. Abdul Gafor Faris szabadságra szeretne menni és tudja az időpontot, azt esetleg elvállalná. Azonban még nincs szerződés, ha hirtelen probléma bekövetkezése miatt a doktor úr nem tud másnap munkába állni.

Ezt követően érintőlegesen átbeszélésre kerülnek az ügyeleti rendszer előnyei, hátrányai és félelmei, valamint a helyettesítés jelenlegi problémái.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **I.** **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**31/2023. (III.22.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a 31/2023. (II.27.) számú képviselő testületi határozatának 2. pontját vonja vissza.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

**Fekete-Pataki Edit** szavazásra bocsátja az előterjesztésben szereplő **II.** **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**32/2023. (III.22.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a 32/2023. (II.27.) számú képviselő-testületi határozatának 1. pontját az alábbiak szerint módosítja:

„1. Kőszeg Város Önkormányzatának Képviselő-testülete a Kőszeg Város Önkormányzata, valamint Dr. Abdul Gafor Faris között létrejött, a házi gyermekorvosi feladatok 1. számú és 2. számú házi gyermekorvosi körzetben történő helyettesítésére vonatkozó szerződést a melléklet szerinti tartalommal vegye tudomásul.”

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Beszámoló a közétkeztetés minőségellenőrzéséről**

**Előadó a polgármester nevében: Dr. Dömötör Ramóna mb. igazgatási osztályvezető**

**Dr. Dömötör Ramóna** elmondja, hogy a közétkeztetés minőségellenőrzése a JustFood Kft., mint szolgáltató tekintetében ismét megtörtént. A beérkezett kérdőívek, valamint a vizsgálati lapok feldolgozásra, illetve elemzésre kerültek, melyet röviden ismertet. Megköszöni a figyelmet.

**Csiki István** elmondja, hogy alapvetően jónak tartja az értékelést, azonban abban nem lesz változás, hogy az óvodás gyerekek nem tudnak értékelni.

**Dr. Koczor Gábor** megkérdezi, hogy a korábbi felmérésekhez képest volt-e jelentős változás, javulás.

**Dr. Dömötör Ramóna** válaszol, hogy lényegi eltérés a tavalyihoz képest nincs.

**Csiki István** megkérdezi, hogy az online kitöltés miért ennyire kevés?

**Dr. Dömötör Ramóna** válasza, a kitöltés nem kötelező, ezt a kitöltési módot sokan még nem preferálják.

**Fekete-Pataki Edit** észrevétele, hogy a diétás ételekre vonatkozóan több a panasz. Úgy gondolja ezzel foglalkozniuk kell. A gimnazisták és az iskolások a változatosabb és ízletesebb ételeket hiányolták javarészt. A heti óvodai étrendben minden reggelinél a tej szerepel. Úgy gondolja, hogy ez lehetne változatosabb teával és gyümölcslével.

**Guttmann Ferencné** is megerősíti, hogy nagyon egyhangúak az ételek, melyet jeleztek a JustFood Kft. felé. Az utóbbi időben azonban azt tapasztalják, hogy jobb a minőség, azonban sokszor ismétlődnek az ételek.

**Fekete-Pataki Edit** hozzászól, hogy ezt az egyhangúságot ő is tapasztalja, melyet röviden ismertet.

**Keszei Balázs** is elmondja tapasztalatait. Általánosságban a minőséggel nincs gond, azonban a mennyiséggel igen. Egy fejlődő fiatal szervezetnek szüksége van a megfelelő mennyiségű tápanyag bevitelre, azonban ez kevés. Folyamatosan egyeztetnek a JustFood Kft-vel és lehetőségeikhez képest több nap tudnak meleg vacsorát biztosítani, melyet a gyerekek preferálnak és emellett laktatóbb is. A kollégiumban azonban egyre több gyerek nem kér étkezést. Van közöttük olyan, aki valamilyen érzékenységben szenvednek, és van olyan eset is, amikor anyagi okok miatt nem veszik igénybe az étkezést. Maga a kollégiumi elhelyezés ingyenes, csak az étkezésért kell fizetniük. Amennyiben étkezést nem kér a gyerek, akkor nincsen semmilyen rálátásuk az adott gyerekre, hogy egyáltalán evett-e. Sajnálatosan van ilyen is. A Tankerületet kell mindig ezzel kapcsolatban keresni, hogy újabb hűtőket szerezzenek be, biztosítva ezzel a nem étkező gyerekek ételeinek elhelyezését. Nem tartja helyes megoldásnak a középiskolásoknál, hogy nem kérnek étkezést. A Gimnáziumnak azonban vannak lehetőségei ennek a problémának orvosolására, mint pl.: az Arany János-os gyermekek étkezésében jelentősen hozzájárul az iskola. Akik nem Arany János-os gyerekek azok a civil szervezetektől kapnak korlátozott mértékben támogatást.

**Dr. Zalán Gábor** elmondja, hogy a költségvetésre vonatkozó szerződést 9 évre lehetett megkötni közbeszerződési eljárás keretében, melynek több kisebb település is részese volt. Ez 2024. december 31. napjával jár le. A kiíráskor nem gondolták, hogy ennyi fajta ételérzékenységgel is szembesülniük kell. Az erre vonatkozó rendeletbe egyre több allergén került be, hiszen ezeket is meg kell oldania a szolgáltatónak. A következő kiírásnál még szélesebbre kell tárni a palettát, mert van, hogy a JustFood Kft. is egy külső szolgáltatótól szerzi be a – glutén mentes vagy a mogyoró mentes – ételeket, melyek olyan közegészségügyi előírásokkal rendelkeznek, melyhez egy külön engedéllyel rendelkező konyhát kell biztosítani.

Elmondja továbbá, hogy a JustFood Kft. megkereste az önkormányzatot, (mely a következő napirendi pontban szerepel) mivel még mindig egy helyen főznek a Dr. Nagy Lászlóban, hogy szeretnének egy saját főzőkonyhát létesíteni Kőszeg közigazgatási területén. Vannak kritériumok, hogy mely ingatlant fogadnák el, melyeket röviden ismertet. Azt látja, ha lejár Kőszeg szerződése és újra kiírásra kerül amennyiben nem lesz jogszabályi változás, akkor biztos, hogy a szolgáltató pályázni fog. Úgy gondolja, hogy probléma, kérés esetén a JustFood Kft-re eddig lehetett számítani.

**Fekete-Pataki Edit** kéri, hogy kerüljön jelzésreaJustFood Kft. felé, hogy a diétás ételekre figyeljenek jobban oda, legyenek az ételek változatosabbak és ízletesebbek, az iskolások ételének mennyisége legyen kicsivel több, valamint legyen több zöldség és gyümölcs az étkezésükbe beépítve.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**33/2023. (III.22.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszegi Közös Önkormányzati Hivatal közétkeztetés minőségellenőrzéséről szóló beszámolóját a melléklet szerint fogadja el.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**Helyiséghasználati megállapodás módosítása Kőszeg, 1991 hrsz.-ú ingatlanon (Kiss János u. 31.) található főzőkonyhára vonatkozóan**

**Előadó a polgármester nevében: Dr. Dömötör Ramóna mb. igazgatási osztályvezető**

**Dr. Dömötör Ramóna** röviden ismerteti az előterjesztést. A főzőkonyhának egy minimális bérleti díja volt,havi 20.000 Ft.A Tankerület megkereste az Önkormányzatot, hogy ezen a díjon mindenképpen emelni szeretnének. A Sárvári Tankerületi Központ és a JustFood Kft. 200.000 Ft/hó használati díj fizetésében állapodott meg. A JustFood Kft. nyilatkozatában vállalta az emelt összegű használati díj (200.000 Ft/hó) megfizetését 2023. április 1-től. Az Önkormányzat részére ez nem jelent többletet, a JustFood Kft. vállalta a kifizetést. Azért került a megállapodás a bizottság elé, mivel egy olyan megállapodás került módosításra, melyben az Önkormányzat is szerződő fél. Megköszöni a figyelmet.

**Fekete-Pataki Edit** hozzáfűzi, hogy a 2016-ban köttetett szerződésben kitétel volt avíznél az almérők felszerelése. Reméli, hogy ez megtörtént.

**Dr. Dömötör Ramóna** igennel válaszol, a városüzemeltetési osztály minden bizonnyal intézte.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**34/2023. (III.22.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Kőszeg Város Önkormányzata, a Sárvári Tankerületi Központ, a Dr. Nagy László EGYMI, valamint a JustFood Kft. között létrejött helyiség használati megállapodást módosítását egységes szerkezetben 2023. április 1-i hatállyal a melléklet szerinti tartalommal hagyja jóvá, és hatalmazza fel a polgármestert a megállapodás aláírására.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A Bersek József Általános Iskola intézményátszervezésével kapcsolatos vélemény kialakítása**

**Előadó a polgármester nevében: Dr. Dömötör Ramóna mb. igazgatási osztályvezető**

**Dr. Dömötör Ramóna** röviden ismerteti az előterjesztést.Elmondja, hogy a Sárvári Tankerületi Központ 2023. március 9-én megkereste Kőszeg Város Önkormányzatát, mint a vagyonkezelésében lévő ingatlan tulajdonos önkormányzatot azzal a kéréssel, hogy a Bersek József Általános Iskola szakmai alapdokumentumának módosítását tervezik és az alábbi átszervezéshez kérik az önkormányzat véleményét. Megköszöni a figyelmet.

**Keszei Balázs** a napirendhez elmondja a Jurisics Miklós Gimnázium és Kollégium szakmai alapdokumentumának módosításának hátterét. Elképzelhetőnek tarja, hogy a Bersek József Általános Iskolának is hasonló a háttere. A Gimnázium vonatkozásában az intézmény szakmai alapdokumentumának módosításába szeretné beemelni az emelt szintű oktatás: idegen nyelv (német, angol) kémia, biológia tantárgyakat. A Kollégium vonatkozásában a feladatellátási helyre felvehető maximális tanulólétszám növelése 180 főről 200 főre. Kiemeli, amikor az Önkormányzat átadta a Gimnáziumot a Klebelsberg intézményfenntartó központnak, akkor az alapító okiratban az említett emelt szintű tantárgyak benne szerepeltek. Az alapító okiratot, melyet soha nem a Gimnázium készíti, hanem a fenntartó, elveszett. Ennek a pótlása történik jelenleg. A Kollégium létszámát pár évvel ezelőtt a 180 fő férőhely elég volt, annak a tudatában, hogy a maximális létszám fentartói engedéllyel pozitív és negatív irányban 20%-kal lehet eltéríteni. A 20%-os eltéréssel meg tudják oldani az elhelyezést, mivel megfelelő infrastruktúrával rendelkeznek. A Gimnáziumot érintő következő napirendben szintén erről lesz szó. Bízik a támogatásban és megköszöni a figyelmet.

**Gelencsér Attila** hozzáfűzi, hogy az iskola rendelkezik minden tárgyi és személyi feltétellel, úgy gondolja a dokumentum módosításával csak több lesz az iskola.

Mivel több kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**35/2023. (III.22.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, hogy a Sárvári Tankerületi Központ által Bersek József Általános Iskola - alapfeladaton belüli alábontás tervezett bővítése emelt szintű német idegen nyelv oktatásával 5-8 évfolyamon - intézményátszervezésével és a szakmai alapdokumentum módosításával értsen egyet.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

1. **napirendi pont**

**A Jurisich Miklós Gimnázium és Kollégium intézményátszervezésével kapcsolatos vélemény kialakítása**

**Előadó a polgármester nevében: Dr. Dömötör Ramóna mb. igazgatási osztályvezető**

**Dr. Dömötör Ramóna** röviden ismerteti az előterjesztést. Elmondja, hogy itt is a Sárvári Tankerületi Központ megkereste Kőszeg Város Önkormányzatát, hogy a Jurisics Miklós Gimnáziumban véleményezzék az átszervezést. Megköszöni a figyelmet.

Mivel kérdés, hozzászólás és észrevétel nem érkezik, **Fekete-Pataki Edit** szavazásra bocsátja az előterjesztésben szereplő **határozati javaslatot,** melyet a bizottság egyhangúlag, **6 igen** szavazattal elfogad.

*A bizottság az alábbi határozatot hozza:*

**36/2023. (III.22.) Kulturális, Oktatási, Szociális, Egészségügyi és Sport Bizottsági határozat:**

Kőszeg Város Önkormányzata Képviselő-testületének Kulturális, Oktatási, Szociális, Egészségügyi és Sport Bizottsága javasolja a Képviselő-testületnek, a Sárvári Tankerületi Központ által a Jurisich Miklós Gimnázium és Kollégium - alapfeladaton belüli alábontás bővítése: emelt szintű német és angol idegen nyelv, kémia és biológia oktatása, továbbá a kollégiumi férőhelyek 200 főre növelése - intézményátszervezésével és a szakmai alapdokumentum módosításával értsen egyet.

**Felelős**: a közlésért Fekete-Pataki Edit bizottsági elnök

**Határidő**: a Képviselő-testület soron következő ülése

Egyebek keretében **Csiki István** ismertet egy programot, mely a hétvégén kerül megrendezésre. A Koronaőrző Bunker kinyitja kapuit, szívesen meghívja a bizottsági tagokat a programon való részvételre.

Mivel több hozzászólás, kérdés, vélemény nem érkezik, **Fekete-Pataki Edit** megköszöni a figyelmet és az ülést 10.20 perckor berekeszti.

Kelt, mint az első oldalon.

Fekete-Pataki Edit

bizottsági elnök bizottsági tag